Сыт псом япэр?
Тамбовскэ жылагъуэм гулъытэшхуэ щыхуащI къыдэкIуэтей щIэблэм зегъэужьыным, гъэсэным.
НыбжьыщIэхэм папщIэ къуажэ клубымрэ библиотекэмрэ мы зэманым щолажьэ цIыхубэ театрымкIэ, лъэпкъ къафэхэмкIэ, IэпщIэлъэпщIэнымкIэ, литературэмкIэ кружокхэр. Мыбы щIэх-щIэхыурэ щрагъэкIуэкI щэнхабзэм, гъуазджэм, тхыдэм ехьэлIа зэIущIэ гъэщIэгъуэнхэр, я нэгу зыщрагъэужь пшыхьхэр. Зи гугъу тщIы IэнатIэхэр зыхуей-зыхуэфIхэмкIэ хъарзынэу къызэгъэпэщащ.
Тамбовскэм щыпсэу щIалэгъуалэм спортым дихьэх куэд яхэтщ. Джылахъстэнейм и щIыпIэ администрацэм и Iэтащхьэ Пэнагуэ Максим и жэрдэмкIэ апхуэдэхэм папщIэ клубым и утышхуэм теннис щыджэгу стIолу 2 щагъэуващ, шашкэ, шахмат, нард джэгупIэхэр къыщызэрагъэпэщащ. Апхуэдэу СДК-м и пщIантIэм волейбол, футбол джэгупIэхэр иIэщи, къуажэ щIалэгъуалэр абы махуэ къэс къыщызэхуос. Спорт дерсхэм увыпIэ щхьэхуэ щаубыд къуажэм дэт курыт еджапIэми: мыбы каратэмкIэ щылажьэ секцэм цIыху 80 йокIуалIэ. Абыхэм я зэфIэкI щагъэлъагъуэ республикэ, урысейпсо зэхьэзэхуэхэм. Урысейм и гуп къыхэхам хэту дунейпсо утыку ихьэфахэри яIэщ.
